सातौं स्थानको प्रतीक्षा
नेपालले विश्वकप छनोटबाट वान–डे अन्तर्राष्ट्रिय मान्यता प्राप्त गर्ने लक्ष्य पूरा गरिसकेको छ ।
काठमाडौँ — नेपालले विश्वकप छनोटबाट वान–डे अन्तर्राष्ट्रिय मान्यता प्राप्त गर्ने लक्ष्य पूरा गरिसकेको छ ।त्यसैले नेदरल्यान्ड्ससँग शनिबार हुने सातौं स्थानको प्ले–अफ खेल नतिजाको हिसाबमा नेपाललाई खासै अर्थ राख्दैन । नेपालले जतिसक्दो माथिल्लो स्थानमा रहन खेलिरहेको हुनाले कप्तान पारस खड्का नेदरल्यान्ड्ससँग पूरा शक्ति लगाएर खेल्ने बताउँछन् ।एउटा संयोग के छ भने नेपाल र नेदरल्यान्ड्स दुवैले यस प्रतियोगितापछि वान–डे अन्तर्राष्ट्रिय मान्यता पाउँदै छन् । नेदरल्यान्ड्सले विश्व क्रिकेट लिग च्याम्पियनसिप जित्दै यो हैसियत बनाएको हो । ८ राष्ट्र सहभागी उक्त प्रतियोगितामा नेपाल भने सातौं भएको थियो । जिम्बावेमा भइरहेको विश्वकप छनोटमा पछिल्ला दुई खेल जितेपछि नेपाल पहिलोपल्ट वान–डे अन्तर्राष्ट्रिय टोली बनेको हो ।समूह चरणबाटै बाहिरिएपछि विश्वकपमा पुग्ने बाटो बिराएको नेदरल्यान्ड्स र नेपालबीचको विजेताले सातौं स्थान हात पार्नेछ । त्यसबाहेक क्वे–क्वेमा हुने नतिजाले खासै अर्थ राख्ने छैन । पहिलो तीन खेलमा जिम्बावे, स्कटल्यान्ड र अफगानिस्तानसँग हारेको नेपाल समूह चरणको अन्तिम खेलमा हङकङ र प्ले–अफमा पपुवा न्युगिनीलाई पराजित गर्दै वान–डे अन्तर्राष्ट्रिय मान्यता राष्ट्र बनेको थियो ।ठूलो आस गरिएको नेदरल्यान्ड्सले पनि समूह चरणमा गतिलो प्रदर्शन गर्न सकेन । आयरल्यान्ड, यूएई र वेस्ट इन्डिजसँग पराजित नेदरल्यान्ड्सले पपुवा न्युगिनीसँग मात्र विजय हात पार्न सकेको थियो । नेदरल्यान्ड्सले प्ले–अफमा हङकङलाई ४४ रनले पराजित गरेपछि नेपालको वान–डे अन्तर्राष्ट्रिय उपलब्धि बिहीबार नै सम्भव भएको हो ।नेपालले नेदरल्यान्ड्ससँग पाँचौंपल्ट खेल्न लागेको हो । यसअघि दुवै टोलीले २–२ खेल जितेका छन् । त्यही पनि पारस नेदरल्यान्ड्सलाई धेरै बलियो टोली मान्छन् । ‘नेदरल्यान्ड्स धेरै राम्रो टोली हो, उनीहरूलाई पराजित गर्न हामीले आफ्नो उत्कृष्ट प्रदर्शन देखाउनुपर्छ । राष्ट्रको प्रतिनिधित्व गर्दा हामी राम्रै खेल्न र नतिजा दिन खोज्छौं,’ पारसले हरारेबाट भने, ‘हामीले भविष्य हेरेर खेल्नुपर्छ, त्यसैले यो खेलको प्रतीक्षामा छौं ।’नेदरल्यान्ड्सले हङकङसँग रायन टेन डेस्काथेसहित तीन खेलाडीलाई खेलाएको थिएन । इन्डियन प्रिमियर लिग क्रिकेट (आईपीएल) मा कोलकाता नाइट राइडर्सबाट खेल्दै आएका डेस्काथे नेपालसँग खेल्ने नखेल्ने निश्चित छैन । आईपीएलमै दिल्ली डेयरडेभिल्सबाट खेल्न लागेका सन्दीप लामिछाने नेपालको पछिल्लो दुई खेलमा सानदार बलिङ प्रदर्शन गरेका छन् । लेग स्पिनर सन्दीपले पछिल्ला २ खेलमा ७ विकेट लिइसकेका छन् । कामचलाउ अफ स्पिनर दीपेन्द्रसिंह ऐरीले पपुवा न्युगिनीसँग ४ विकेट लिएर नेपाली स्पिन बलिङलाई अझ मजबुत बनाएका छन् ।नेदरल्यान्ड्सले च्याम्पियनसिप जित्दा केवल दुई खेल हारेको थियो । त्यसमा १ खेल नेपालसँग थियो । एमस्ट्राडाममा पारसको ८४ रनमा नेपालले दोस्रो खेलमा ९ विकेट गुमाई २ सय १७ रन बनाएको थियो । नेदरल्यान्ड्स ४९ औं ओभरमा १ सय ९८ रनमा अलआउट भएको थियो । ‘हामी जतिसक्दो माथिल्लो स्थानमा रहेर प्रतियोगिता सिध्याउन चाहन्छौं । हामी सातौं स्थानको प्रतीक्षामा छौं,’ पारसले भने ।